เซี่ยงไฮ้คอมโพสิตปิดลบ 12.43 จุด ขณะซื้อขายซบเซาก่อนสิ้นปี
เซี่ยงไฮ้คอมโพสิตปิดลบ 12.43 จุด ขณะซื้อขายซบเซาก่อนสิ้นปี
28 ธ.ค. 2559

ดัชนีเซี่ยงไฮ้คอมโพสิตตลาดหุ้นจีนปิดตลาดปรับตัวลดลงเล็กน้อย โดยดัชนีเซี่ยงไฮ้คอมโพสิตตลาดหุ้นจีนปิดวันนี้ที่ 3,102.24 จุด ลดลง 12.43 จุด, -0.40%ขณะที่บรรยากาศการซื้อขายเป็นไปอย่างซบเซา เนื่องจากนักลงทุนชะลอการซื้อขายในช่วงใกล้เทศกาลปีใหม่
สำหรับข้อมูลเศรษฐกิจจีนที่มีการเปิดเผยวันนี้ กระทรวงการคลังจีนรายงานว่า กำไรของรัฐวิสาหกิจจีนในช่วง 11 เดือนแรกของปีนี้ เพิ่มขึ้น 2.8% เทียบรายปี สู่ระดับ 2.11 ล้านล้านหยวน (3.058 แสนล้านดอลลาร์สหรัฐ) โดยขยายตัวขึ้นอย่างแข็งแกร่งเมื่อเทียบกับช่วง 10 เดือนแรกที่ขยับขึ้นเพียง 0.4%
กำไรของรัฐวิสาหกิจซึ่งบริหารงานโดยรัฐบาลกลาง ปรับตัวลง 2.8% ส่วนกำไรของรัฐวิสาหกิจที่บริหารงานโดยรัฐบาลท้องถิ่น พุ่งขึ้น 16.9% เมื่อเทียบกับช่วงเวลาเดียวกันปีที่แล้ว ซึ่งตัวเลขทั้งสองส่วนนั้น ออกมาดีกว่าในช่วง 10 เดือนแรกของปีนี้
                